62022TJ0034_RES
(Byla T‑34/22)
Consorziu di i Salamaghji Corsi – Consortium des Charcutiers Corses ir kt.
prieš
Europos Komisiją
2023 m. liepos 12 d. Bendrojo Teismo (antroji išplėstinė kolegija) sprendimas
„Saugoma geografinė nuoroda – Saugoma kilmės vietos nuoroda – Saugomų geografinių nuorodų „Jambon sec de l’Île de Beauté“, „Lonzo de l’Île de Beauté“ ir „Coppa de l’Île de Beauté“ paraiškos – Ankstesnės saugomos kilmės vietos nuorodos „Jambon sec de Corse – Prisuttu“, „Lonzo de Corse – Lonzu“ ir „Coppa de Corse – Coppa di Corsica“ – Pavadinimų tinkamumas – Mėgdžiojimas – Reglamento (ES) Nr. 1151/2012 7 straipsnio 1 dalies a punktas ir 13 straipsnio 1 dalies b punktas – Komisijos atliekamos registracijos paraiškų kontrolės apimtis – Reglamento 1151/2012 50 straipsnio 1 dalis ir 52 straipsnio 1 dalis – Vertinimo klaida“
Žemės ūkis – Vienodi teisės aktai – Žemės ūkio produktų ir maisto produktų geografinių nuorodų ir kilmės vietos nuorodų apsauga – Reglamentas Nr. 1151/2012 – Įgaliojimų paskirstymas valstybėms narėms ir Komisijai
(Europos Parlamento ir Tarybos reglamentas Nr. 1151/2012)
(žr. 21, 71, 75 punktus)
Žemės ūkis – Vienodi teisės aktai – Žemės ūkio produktų ir maisto produktų geografinių nuorodų ir kilmės vietos nuorodų apsauga – Reglamentas Nr. 1151/2012 – Registracijos procedūra – Komisijos pareiga patikrinti, ar įvykdytos registracijos sąlygos – Apimtis – Jau įregistruotų pavadinimų apsauga
(Europos Parlamento ir Tarybos reglamento Nr. 1151/2012 58 konstatuojamoji dalis, 7 straipsnio 1 dalies a punktas, 13 straipsnio 1 dalies a ir b punktai, 50 straipsnio 1 dalis ir 52 straipsnio 1 dalis)
(žr. 22–24, 41–44 punktus)
Žemės ūkis – Vienodi teisės aktai – Žemės ūkio produktų ir maisto produktų geografinių nuorodų ir kilmės vietos nuorodų apsauga – Reglamentas Nr. 1151/2012 – Įregistruotų pavadinimų apsauga – Komisijos sprendimas įregistruoti pavadinimą arba atmesti paraišką – Teisinis pagrindas
(Europos Parlamento ir Tarybos reglamento Nr. 1151/2012 7 straipsnio 1 dalies a punktas ir 13 straipsnio 1 dalies b punktas)
(žr. 29–40 punktus)
Žemės ūkis – Vienodi teisės aktai – Žemės ūkio produktų ir maisto produktų geografinių nuorodų ir kilmės vietos nuorodų apsauga – Reglamentas Nr. 1151/2012 – Registracijos procedūra – Komisijos pareiga patikrinti, ar įvykdytos registracijos sąlygos – Diskrecija – „Res judicata“ galią įgijęs nacionalinio teismo sprendimas – Poveikio nebuvimas
(Europos Parlamento ir Tarybos reglamento Nr. 1151/2012 58 konstatuojamoji dalis, 50 ir 52 straipsniai)
(žr. 54, 58–64, 73 punktus)
Žemės ūkis – Vienodi teisės aktai – Žemės ūkio produktų ir maisto produktų geografinių nuorodų ir kilmės vietos nuorodų apsauga – Reglamentas Nr. 1151/2012 – Įregistruotų pavadinimų apsauga – Saugomo pavadinimo netinkamas naudojimas, imitavimas ar mėgdžiojimas – Saugomo pavadinimo mėgdžiojimas – Sąvoka – Kriterijai
(Europos Parlamento ir Tarybos reglamento Nr. 1151/2001 13 straipsnio 1 dalies b punktas ir Europos Parlamento ir Tarybos reglamento Nr. 1308/2001 103 straipsnio 2 dalies b punktas)
(žr. 77 punktą)
Santrauka
Paraiškos įregistruoti pavadinimus kaip SGN: Komisijos nesaisto išankstinis nacionalinių valdžios institucijų vertinimas
Ji turi savarankišką diskreciją patikrinti, ar tokia paraiška atitinka Sąjungos teisėje numatytas tinkamumo registruoti sąlygas
2014 m. pavadinimai „Jambon sec de Corse“/„Jambon sec de Corse – Prisuttu“, „Lonzo de Corse“/„Lonzo de Corse – Lonzu“ ir „Coppa de Corse“/„Coppa de Corse – Coppa di Corsica“ buvo įregistruoti kaip saugomos kilmės vietos nuorodos (SKVN) (
1
).
2015 m. Cunsorziu di i Salamaghji Corsi – Consortium des charcutiers Corses (toliau – Consortium), remdamasis Reglamentu Nr. 1151/2012 (
2
), paprašė Prancūzijos nacionalinės valdžios institucijų įregistruoti pavadinimus „Jambon sec de l’Île de Beauté“, „Lonzo de l’ Île de Beauté“ ir „Coppa de l’ Île de Beauté“ kaip saugomas geografines nuorodas (SGN).
2018 m. šios institucijos priėmė įsakymus, kuriais patvirtino atitinkamas specifikacijas, skirtas perduoti Europos Komisijai patvirtinti.
Susivienijimas, kuriam priklauso SKVN „Jambon sec de Corse – Prisuttu“, „Lonzo de Corse – Lonzu“ ir „Coppa de Corse – Coppa di Corsica“ specifikacijos, paprašė Conseil d’État (Valstybės Taryba, Prancūzija) panaikinti šiuos įsakymus. Jis teigė, kad pavadinimas „Île de Beauté“ imituoja arba mėgdžioja žodį „Corse“ ir todėl gali būti painiojamas su pavadinimais, jau įregistruotais kaip SKVN. Conseil d’État atmetė šį prašymą, motyvuodama, be kita ko, tuo, kad dėl skirtingų sąvokų vartojimo ir skirtumo tarp SKVN ir SGN suteikiamos apsaugos išnyksta pavojus supainioti.
Įgyvendinimo sprendimu 2021/1879 (
3
) Komisija vis dėlto atsisakė įregistruoti pavadinimus „Jambon sec de l’Île de Beauté“, „Lonzo de l’Île de Beauté“ ir „Coppa de l’Île de Beauté“ kaip SGN. Ji, be kita ko, nurodė, kad visuotinai žinoma, jog pavadinimas „Île de Beauté“ yra įprasta perifrazė, kuri Prancūzijos vartotojams vienareikšmiškai asocijuojasi su Korsika. Todėl naudojant siūlomus pavadinimus būtų pažeista Reglamento Nr. 1151/2012 13 straipsnio 1 dalies b punktu atitinkamoms SKVN suteikta apsauga (
4
). Dėl šios priežasties, jos nuomone, šie pavadinimai neatitiko Reglamento Nr. 1151/2012 7 straipsnio 1 dalies a punkte nustatytų tinkamumo registruoti kriterijų (
5
).
Bendrasis Teismas atmetė Consortium ir kai kurių jo narių ieškinį dėl šio sprendimo.
Nors ir Teisingumo Teismas, ir Bendrasis Teismas jau turėjo galimybę spręsti dėl Komisijos atliekamos registracijos paraiškų kontrolės apimties, šioje byloje Bendrasis Teismas pirmą kartą turėjo priimti sprendimą dėl pavadinimo tinkamumo registruoti, a fortiori, po to, kai nacionalinės valdžios institucijos ir teismai padarė išvadą, kad pakankamai informuoti ir protingai pastabūs bei nuovokūs vartotojai, susidūrę su prašomomis įregistruoti SGN, tiesiogiai neįsivaizduos prekių, kurių pavadinimai jau įregistruoti kaip SKVN. Be to, tai taip pat pirmas kartas, kai Bendrasis Teismas priima sprendimą dėl Komisijos galimybės atsisakyti įregistruoti pavadinimą remiantis kartu aiškinamais Reglamento Nr. 1151/2012 7 straipsnio 1 dalies a punktu ir 13 straipsnio 1 dalies b punktu.
Bendrojo Teismo vertinimas
Bendrasis Teismas atmetė pagrindą, kad Komisija viršijo savo įgaliojimus ir pažeidė res judicata galią.
Dėl Komisijos kompetencijos Bendrasis Teismas konstatavo, pirma, kad Reglamento Nr. 1151/2012 7 straipsnio 1 dalies a punktas, siejamas su to paties reglamento 13 straipsnio 1 dalies b punktu, gali būti tinkamas teisinis pagrindas atsisakyti įregistruoti pavadinimą. Tiesa, 7 straipsnio 1 dalies a punktas konkrečiai susijęs su produkto, kurio pavadinimą prašomą apsaugoti, specifikacija. Vis dėlto 13 straipsnyje nurodytas klausimas dėl mėgdžiojimo yra susijęs su tinkamumu registruoti pagal šią nuostatą. Iš tiesų, remiantis Reglamento Nr. 1151/2012 50 straipsnio 1 dalimi, siejama su jo 58 konstatuojamąja dalimi, Komisija, atlikusi išsamią analizę, turi įvertinti, ar prie registracijos paraiškos pridėtoje specifikacijoje yra šiame reglamente reikalaujamų duomenų ir ar šie duomenys nėra akivaizdžiai klaidingi.
Šioje specifikacijoje, kurios parengimas yra būtinas registracijos procedūros etapas, be kita ko, turi būti nurodytas pavadinimas, kurį prašoma apsaugoti, koks jis „naudojamas prekyboje arba bendrinėje kalboje“. Darytina išvada, kad Komisija turi patikrinti, ar toks naudojimas nepažeidžia Reglamento Nr. 1151/2012 13 straipsnio 1 dalies b punkte numatytos apsaugos nuo mėgdžiojimo. Iš tiesų, jeigu būtų leista įregistruoti SGN, kuria mėgdžiojama jau įregistruota SKVN, 13 straipsnio 1 dalies b punkte numatyta apsauga taptų neveiksminga, nes, įregistravus pavadinimą kaip SGN, anksčiau įregistruotai SKVN nebegalėtų būti taikoma šioje nuostatoje numatyta apsauga.
Todėl Komisija negali būti įpareigota įregistruoti pavadinimą, jeigu mano, kad jo naudojimas prekyboje yra neteisėtas.
Antra, Bendrasis Teismas patikslino Komisijos atliekamo pavadinimų atitikties Reglamente Nr. 1151/2012 nustatytoms sąlygoms nagrinėjimo apimtį.
Šiuo klausimu jis nurodė, kad Komisija turi (
6
) išsamiai ir tinkamomis priemonėmis patikrinti paraiškas ir taip užtikrinti, kad jose nebūtų akivaizdžių klaidų ir kad būtų vadovaujamasi Sąjungos teise bei atsižvelgiama į suinteresuotųjų subjektų iš kitų valstybių nei paraiškos valstybė narė interesus.
Trečia, Komisija turi skirtingą diskreciją, atsižvelgiant į tai, ar kalbama apie pirmąjį pavadinimo įregistravimo procedūros etapą, t. y. kai renkami registracijos paraiškos dokumentai, kuriuos nacionalinės valdžios institucijos galbūt jai perduos, ar apie antrąjį šios procedūros etapą, kai ji pati nagrinėja registracijos paraiškas.
Nors iš jurisprudencijos (
7
) matyti, kad pirmuoju iš šių dviejų etapų Komisija turi tik „ribotą diskreciją arba jos visai neturi“, kiek tai susiję su sprendimu įregistruoti pavadinimą kaip SKVN arba SGN, atsižvelgiant į Reglamento Nr. 1151/2012 7 straipsnio 1 dalies a punkte, siejamame su šio reglamento 13 straipsnio 1 dalies b punktu, numatytas tinkamumo registracijai sąlygas, Komisija turi savarankišką diskreciją.
Dėl tariamo res judicata galios pažeidimo Bendrasis Teismas pridūrė, kad res judicata galią įgijusiu nacionalinio teismo sprendimu, kuriuo konstatuojama, kad pakankamai informuotiems ir protingai pastabiems bei nuovokiems vartotojams nekyla rizikos supainioti įregistruotų SKVN ir prašomų įregistruoti SGN, negalima remtis siekiant užginčyti savarankišką Komisijos atliktą šių tinkamumo sąlygų vertinimą.
(
1
)	Atitinkamai 2014 m. gegužės 28 d. Komisijos įgyvendinimo reglamentu (ES) Nr. 581/2014, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Jambon sec de Corse/Jambon sec de Corse – Prisuttu (SKVN)] (OL L 160, 2014, p. 23), 2014 m. gegužės 28 d. Komisijos įgyvendinimo reglamentu (ES) Nr. 580/2014, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Lonzo de Corse/Lonzo de Corse – Lonzu (SKVN)] (OL L 160, 2014, p. 21), ir 2014 m. gegužės 28 d. Komisijos įgyvendinimo reglamentu (ES) Nr. 582/2014, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Coppa de Corse/Coppa de Corse – Coppa di Corsica (SKVN)] (OL L 160, 2014, p. 25).
(
2
)	2012 m. lapkričio 21 d. Europos Parlamento ir Tarybos reglamentas (ES) Nr. 1151/2012 dėl žemės ūkio ir maisto produktų kokybės sistemų (OL L 343, 2012, p. 1).
(
3
)	2021 m. spalio 26 d. Komisijos įgyvendinimo sprendimas (ES) 2021/1879 pagal Europos Parlamento ir Tarybos reglamento (ES) Nr. 1151/2012 52 straipsnio 1 dalį atmesti tris paraiškas saugoti pavadinimą kaip geografinę nuorodą („Jambon sec de l’Île de Beauté“ (SGN), „Lonzo de l’Île de Beauté“ (SGN), „Coppa de l’Île de Beauté“ (SGN)) (OL L 383, 2021, p. 1).
(
4
)	Reglamento Nr. 1151/2012 13 straipsnio „Apsauga“ 1 dalies b punkte numatyta, kad „įregistruoti pavadinimai saugomi nuo: <...> b) bet kokio netinkamo naudojimo, imitavimo ar mėgdžiojimo, net jei nurodoma tikroji produktų ar paslaugų kilmė arba jei saugomas pavadinimas yra išverstas arba prie jo rašomi tokie žodžiai kaip „rūšis“, „tipas“, „metodas“, „pagamintas kaip“, „imitacija“ ar pan., įskaitant atvejus, kai tie produktai naudojami kaip sudedamosios dalys <...>“
(
5
)	Reglamento Nr. 1151/2012 7 straipsnio „Produkto specifikacijos“ 1 dalies a punkte nustatyta: „1. Saugoma kilmės vietos nuoroda arba saugoma geografinė nuoroda turi atitikti specifikaciją, kurioje nurodoma bent ši informacija: a) pavadinimas, kuris turi būti saugomas kaip kilmės vietos nuoroda arba geografinė nuoroda, [toks, koks] jis naudojamas prekyboje arba bendrinėje kalboje <...>“
(
6
)	Remiantis Reglamento 1151/2012 58 konstatuojamąja dalimi ir 50 straipsnio 1 dalimi.
(
7
)	2020 m. sausio 29 d. Sprendimas GAEC Jeanningros (C‑785/18, EU:C:2020:46) ir 2018 m. balandžio 23 d. Sprendimas CRM / Komisija (T‑43/15, nepaskelbtas Rink., EU:T:2018:208).